अभिषेक र मायांका  अपराजित
पश्चिमाञ्चलका अभिषेक बाँस्तोला र पुलिस क्लबकी मायांका राणा १४ औं राष्ट्रिय लनटेनिस प्रतियोगिताको सोमबार पाँचौं चरण सकिँदासम्म अपराजित छन् । 
काठमाडौं — पश्चिमाञ्चलका अभिषेक बाँस्तोला र पुलिस क्लबकी मायांका राणा १४ औं राष्ट्रिय लनटेनिस प्रतियोगिताको सोमबार पाँचौं चरण सकिँदासम्म अपराजित छन् ।  सातदोबाटोस्थित टेनिस कोर्टमा सोमबार महिला सिंगलमा मायांकाले आफ्नै बहिनी माहिकालाई ६–२, ६–१ को सोझो सेटमा हराइन् । उनले अर्को खेलमा वाकओभर पाइन् । माहिकाले एपीएफकी भगवती बिकलाई ६–३, ६–१ ले हराइन् । पुरुष सिंगलमा अभिषेकले पुलिसका दावा शेर्पालाई ६–०, ६–० र आर्मीका प्रणव खनाललाई ७–५, ६–४ को सेटमा हराए । पश्चिमाञ्चलकै प्रदीप खड्काविरुद्ध भने प्रणव ६–४, ६–० को सोझो सेटमा विजयी भए ।आर्मीका संरक्षकभूषण वज्राचार्य र पुलिस कमल भण्डारीले दोहोरो जित पाए । संरक्षकले एपीएफका श्रीराम मगरलाई ७–६ (२), ७–६ (५) र पश्चिमाञ्चलका प्रदीप खड्कालाई ६–२, ६–१ ले हराए । कमलले एपीएफका सन्तोष खत्रीलाई ६–१, ६–४ र एपीएफकै श्रीराम मगरलाई ६–०, ७–५ ले हराए । सन्तोषले भने पुलिसका दावालाई ६–३, २–६, ६–३ ले हराए । महिलामा आर्मीकी अभिलाषा विष्टले एपीएफकी विजिशा श्रेष्ठलाई ७–५, ६–३ र एपीएफकी भगवतीलाई ६–१, ६–१ ले हराइन् ।विजिशा पश्चिमाञ्चलकी गंगा शर्मासँग पनि ६–२, ६–१ ले हारिन् । एपीएफकी एनी माथेमाले भने गंगालाई ७–६ (५), ६–४ ले हराइन् ।